
1. BEVEZETŐ 
A Településfejlesztési Terv a település környezeti, társadalmi, gazdasági adottságaira építve, hosszú távra (10 évre) jelöli ki a jövőbeni változások tervezett irányát és a fejlesztési célokat a település tervszerű, fenntartható, valamint gazdaságos fejlesztése és üzemeltetése érdekében.

Az adottságokat a Megalapozó vizsgálat című dokumentum mutatja be. 

„Dunavecse Város Önkormányzat Képviselő-testülete 104/2022. (III.30.) számú határozatával döntött Dunavecse településtervének elkészíttetéséről a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet előírásai alapján.”

A tervkészítés célja: A hatályos terv jóváhagyását követő közel húsz éves időszak alatt történt magasabb szintű jogszabályi változásokkal való jogharmonizáció és az új területrendezési tervekből következő (Magyarország és egyes kiemelt térségeinek területrendezési tervéről szóló 2018. évi CXXXIX. évi törvény (Trtv) és a közelmúltban jóváhagyott Bács-Kiskun Vármegyei Önkormányzat Közgyűlésének 2/2024.(II.26.) önkormányzati rendeletével jóváhagyott Bács-Kiskun Vármegye Területrendezési Terve) szükséges módosítások átvezetése, valamint a helyi rendeletekkel (pl. településkép-védelmi rendelet) való összhang biztosítása. A felülvizsgálat keretében a lakossági változtatási igényeket, szándékokat is számba vesszük és a jóváhagyás óta bekövetkezett társadalmi-gazdasági változások figyelembevételével lehetőség szerint a tervbe beépítjük.

A tervkészítés (felülvizsgálat) Dunavecse teljes közigazgatási területére kiterjed.

A tervezet véleményeztetése a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Vhr) alapján általános eljárás.
Dunavecse korábban csak településfejlesztési koncepciót készíttetett és hagyott jóvá, integrált településfejlesztési stratégiával nem rendelkezik, ezért a fejlesztési terv korábbi kiindulási adatait és céljait a településfejlesztési koncepció átértékelésével és a gazdasági programban megfogalmazottak felhasználásával alakítottuk ki.
A KSH helységnévtára szerint Dunavecse lakónépessége 2023.év végén 4100 fő volt, így a következő munkarészek elkészítése nem kötelező: 
„4. Részletes cselekvési program

A részletes cselekvési program – a 3. pontban foglaltakon túlmenően – tartalmazza:

a) a megvalósítandó beavatkozásokat, így a fejlesztési feladatokat és projekteket, valamint a nem fejlesztési jellegű önkormányzati tevékenységeket;

b) a fejlesztési akcióterületeket, azok bemutatásával, lehatárolásával, fejlesztési céljaival és tevékenységeivel;

c) a településfejlesztési akciók megvalósítási kereteit, a finanszírozási lehetőségeket, szervezeti kereteket és kompetenciákat;

d) városokban az anti-szegregációs programot, ha található ott szegregált vagy szegregációval veszélyeztetett terület.
6. Részletes fejlesztési tervlap

A részletes fejlesztési tervlap – az 5. pontban foglaltakon túlmenően – a településtervezési szabályzatban meghatározott jelkulcs figyelembevételével meghatározza

a) a stratégia és a cselekvési terv elemeinek főbb térbeli összefüggéseit,

b) a település fejlesztésének térbeli rendszerét és területi irányait,

c) az épített, a táj- és természeti környezet tekintetében a külső és belső korlátokat, azok jellegét,

d) a megőrzendő és a fejlesztési célokat szolgáló fejlesztési akcióterületeket és egyéb területek legalább általános használat szerinti lehatárolását,

e) a település működéséhez szükséges meglévő és tervezett műszakiinfrastruktúra-elemek térbeli kialakítását, elrendezését és településszerkezeti szerepét.

7. Monitoring

Monitoring feladatok meghatározása a stratégia hatékonyságának elősegítése érdekében, a településfejlesztési célok, akciók megvalósításának folyamatos vizsgálatára és ellenőrzésére, valamint az eredmények kiértékelésére.”
2 2. DUNAVECSE JÖVŐKÉPE 
2.1. Tervezett jövőkép

A vármegye jövőképe:

Bács-Kiskun megye víziója 2040-re1: Bács-Kiskun megye egy olyan hely, amely élő és élhető, ahol jó élni és ahová jó érkezni, amely értéket, egészséget és élményt nyújt az itt élőknek és az ide érkezőknek, valamint amely biztonságos otthon, kiszámítható gazdasági térség.

Dunavecse jövőképe:

Dunavecse egy olyan kiegyensúlyozottan fejlődő, élő és élhető klímatudatos várossá kíván válni, amely kihasználva a Duna közelségét és az új M200-as gyorsforgalmi út megvalósulását, logisztikai szerepét, térségi jelentőségét erősíti, munkahelyeket teremt és turisztikai lehetőségeket biztosít. 

A Bács-Kiskun Megyei Területfejlesztési Koncepció (2021) Dunavecsét közvetlenül érintő beavatkozásai:
A Dunamenti Fejlesztési Körzet (melyhez Dunavecse is tartozik) logisztikai és turisztikai potenciálját szolgáló integrált fejlesztések
1. Környezetvédelem:
· A tiszta ivóvíz iránti igény, az árvízveszély, a vízhiány vagy az ipari szennyezések kockázata a tájegység mindennapi problémái közé tartoznak. Az OFTK erre a térségre vonatkozóan is irányelvként határozta meg kiegyensúlyozott zöldfelületi rendszer, ökológiai és rekreációs szereppel rendelkező „zöldgyűrű” kialakítását. 
· A tiszta ivóvíz iránti igény, az árvízveszély, a vízhiány vagy az ipari szennyezések kockázata a tájegység mindennapi problémái közé tartoznak. Az OFTK erre a térségre vonatkozóan is irányelvként határozta meg kiegyensúlyozott zöldfelületi rendszer, ökológiai és rekreációs szereppel rendelkező „zöldgyűrű” kialakítását. 

· Vizek minőségének, vizes élőhelyek, árterek helyreállítása. 

·  Környezeti kockázatok kezelése az helyi élővilág sokszínűségének megőrzése mellett
· Árvízvédelmi töltések, gátak megerősítése, omlásveszélyes partfalak stabilizálása. 

· Integrált folyógazdálkodás 
2. A tájegység sajátos természeti adottságaira és erőforrásaira épülő gazdaságfejlesztés megalapozása és jövedelemszerző potenciál erősítése 
· A Duna-mente, mint kiemelkedő természeti érték meghatározó a megye fejlesztése szempontjából. Természeti adottságai, értékei megkerülhetetlen tényezők. A térségben található kiváló termőhelyi adottságú szántóterület és jó mezőgazdasági adottságú területek megalapozhatják az ökológiai adottságokra, hagyományokra épülő ártéri gazdálkodás fejlesztését.
· Makrotérségi együttműködések a mobilitás fejlesztése, a fenntartható energiahasználat ösztönzése érdekében
· Természetes vizekre épülő gazdaságfejlesztés
· Ökológiai adottságokra, hagyományokra épülő ártéri gazdálkodás fejlesztése
3. Vizi infrastruktúra fejlesztése 
· Ökológiai adottságokra, hagyományokra épülő ártéri gazdálkodás fejlesztése. A belvízi hajózás kevesebb szén-dioxidot bocsát ki, mint a tehergépjárművek), fontos szállítási módnak tekinthető. A Duna belvízi hajózási kapacitása egyértelműen nincs kihasználva. A vízi utak hajózási folyosóvá fejlesztésének azonban együtt kell járnia a korszerű és hatékony kikötők kialakításával annak érdekében, hogy a hajózás összefonódjon a vasúti és a közúti közlekedéssel. 
· A dunai hajózási ágazathoz kapcsolódó beruházások, oktatás valamint munkahelyteremtés támogatása. 
· Kikötőkhöz, vízi infrastruktúrához kapcsolódó part menti szolgáltatások fejlesztése.
· Gazdasági gócpontokban intermodális kapcsolattal rendelkező logisztikai bázisok fejlesztése. 
4. A szezonális és szezontól független zöldségtermesztés, gyümölcstermesztés és az élelmiszeripar versenyképes fejlesztése

A Dél-Alföldi Gazdaságfejlesztési Zóna egyik célkitűzése, hogy növekedjen az ország zöldség önellátó képessége:

a. Üvegházas, fóliás és szabadföldi zöldségtermesztés területének növelése.

b. A zöldségtermesztés versenyképességét biztosító öntözési, energetikai és logisztikai fejlesztések, amelyek a Dél-Európai szabadföldi és fóliás termesztéssel szembeni versenyhátrányt csökkenti.

c. Hálózatos kapcsolódás a nagybani piacokhoz.
5. „Zöld-infrastruktúra” fejlesztései

· Települési fásítási és zöldfelületfejlesztési programok megvalósítása.

A vármegyei területfejlesztési koncepció tervezett beavatkozásaival összhangban fogalmazzuk meg a település jövőképét. 

2.2. Társadalmi jövőkép:

Dunavecse Önkormányzata elkötelezett egy olyan fejlesztési jövőkép kidolgozásában, elfogadásában és megvalósításában, amely figyelembe veszi a fentiekben bemutatott legfontosabb külső- és belső kihívásokat, valamint a formálódó társadalmi, gazdasági és környezeti szükségleteket. Fejlesztéseit széles partneri együttműködés keretében, szakmai alapokon, a környezeti- és klímavédelmi elvárások és a hosszú távú fenntarthatóság figyelembevétele mellett kívánja kidolgozni és megvalósítani.

· A lakosság jó közérzete érdekében fejleszti egészségügyi, a szociális és oktatási intézményhálózatát. 

· A lakosság megtartása, az elvándorlás megakadályozása és a lakosságszám növelése érdekében lakásépítési telkeket biztosít és fejleszti az infrastruktúrát.

· Lakói számára minőségi közszolgáltatásokat (pl. közigazgatási, oktatási, kulturális, szociális és egészségügyi) és intézményi ellátó hálózatot biztosít, a szabadidő minőségi eltöltésére változatos lehetőségeket kínál, egészséges és élhető lakókörnyezet kialakítására törekszik

· Szabadidős programokkal, turisztikai akciókkal vonzóvá teszi a települést az idelátogatók számára és élménydússá az itt élők számára

Az önkormányzat törekszik a különböző társadalmi rétegek, csoportok, illetve korosztályok harmonikus együttélésére, a társadalmi szolidaritás és esélyegyenlőség megteremtésére
2.3. Gazdasági jövőkép:

A növénytermesztésben a rezisztens és tájhonos fajták választásának szempontja előtérbe kerülnek. Az ökológiai gazdálkodás elterjed. Az élelmiszer-feldolgozás egyre inkább helyben történik.

A település logisztikai szerepe növekszik, a helyi ipar környezetkímélő módon fejlődik, a beruházások, valamint a környezetet kevésbé terhelő szakmunkára épülő ipari beruházások jönnek létre. A szolgáltatások bővülnek, a kereskedelem a település lakossága és a fejlődő turizmus igényeit egyre jobban kielégíti. A Dunapart közelsége lehetővé teszi a vízi turizmus fejlesztését. A helyi adóbevétel növekszik, az önkormányzati gazdálkodás eredményesebbé válik. Az önkormányzat adókedvezményekkel élénkülő vállalkozási környezetet tud kialakítani.
Javul Dunavecse elérhetősége járművel és kerékpáron, az M200-as gyorsforgalmi út Kecskemétig történő kiépítése közelebb hozza a vármegye székhelyét, kikötőjével, Duna-hídjával összekötő szerepet tölt be a Dunántúl és a Duna-Tisza Köze gazdasági életében..
2.4. Táji-, természeti környezet jövőképe:

Alkalmazkodik a sajátos táji és településkörnyezeti adottságokhoz, s klímatudatos beavatkozásokkal, zöld infrastrukturális fejlesztésekkel felkészül a klímaváltozásból eredő kihívásokra;

A környezeti adottságaiban rejlő lehetőségek felhasználásával, törekszik a megújuló energiahordozók nagyobb arányú használatára, s tudatosan él azokkal az új technológiákkal, amelyek hozzájárulnak a természeti erőforrásai megóvásához.
A táj természetes állapota megmarad, a fenntartható, ökológiai gazdálkodásra alapozott állattartás visszatér, segíti a gyepgazdálkodást főként a természetvédelmi érintettségű területeken.

A termőhelyhez és éghajlat-változáshoz jobban alkalmazkodó haszonnövényekre rendezkednek be a gazdák, a termelés a környezetet kevésbé terheli, a termék egészségesebb.
A helyben lehulló csapadékvizek nagyobb arányú megtartása, felhasználása valósul meg. A Dunából történő vízutánpótlás megtörténik, a vizes élőhelyek megőrződnek, bővülnek, a talajvízszint emelkedik, az aszálykár csökken. 
2.5. Épített környezet jövőképe:

A településközpont tovább fejlődik. A középületek és közterületek állapota karbantartott marad, a közterületek felújítása folytatódik. A helyi építészeti értékek megőrződnek a jövő számára. Az épületállomány fokozatosan megújul és korszerűsödik. A helyben maradók és itt letelepedők számára kertvárosias lakóterületeket biztosít. Közműfejlesztés révén hozzáférhetők lesznek a családi házas beépítés céljára kialakított területek. A település megőrzi a vegyes lakó- és gazdálkodó életformák békés egymás mellett élését, ugyanakkor városias környezetét fejleszti a parkok, zöldfelületek minőségi felújításával.
A külterületi csekély épületállomány az eredeti építési jelleget megőrizve megújul. A sokrétű tanyás életformán belül a hagyományos, fenntartható gazdálkodást életben tartják a kevés számú tanyán élők. Az egyedi, biztonságos közműpótlók elterjedése kíméli a költséges közmű létesítést és üzemeltetést.
2.6. Dunavecse jövőképe a térségi szerepére vonatkozóan

Dunavecse közepes méretű és kis lakosság számú település, a Kunszentmiklósi járás kisvárosa, 1970-ig járási székhely volt. A Dunavecsei járás megszűnésére 1970. június 30-án került sor, amikor területét felosztották a Kalocsai és Kecskeméti járás között. Előbbihez a Duna mentén fekvő községek, utóbbihoz a történelmi Kiskunsághoz tartozók kerültek. Dunavecse szeretné újraéleszteni térségi szerepét és mikrotérségi központ kíván lenni Tas, Szalkszentmárton, Apostag, Dunaegyháza, Solt települések vonatkozásában. Dunavecse az alapellátások tekintetében önálló. Működő térségi együttműködés van a középfokú szakképzés és egészségügyi szakellátás területén. A szakképzés területén ipari szerkezetlakatos, az egyházi működtetésű intézményben országos beiskolászású gazdsképzést, falusi turizmusfejlesztést oktatnak. Az egészségügy területén Solt-Dunaegyháza, Apostag , Szalkszentmárton, Tas ellátási körzettel 200 szakorvosi óra keretében belgyógyászati, nőgyógyásazti, urológiai, tüdőgondozói területen végeznek szakrendelést. A diagnosztika területén labor, ultrahang és röntgen vizsgálatokat végeznek. Kunszentmiklósi ellátátsi területtel tüdő- és bőrgyógyászati szakrendelést végeznek. A kölcsönösen előnyös együttműködés a járás és a járáson átnyúló térség településeivel a lehetőségekhez és igényekhez igazodik. Erősíteni kell az együttműködést a vízi turizmus területén, kihasználva a Dunapart közelségéből adódó lehetőségeket. A geotermikus energia hasznosítása és a megújuló energiaforrások fokozottabb felhasználása a település energiabiztonságát növelheti. Dunavecse szomszédos településeivel együtt a Dunamenti térséghez tartozik, legnagyobb problémája vármegyén belüli excentrikus helyzetéből adódik. Mikrotérségi szerepének növekedése az ebből adódó hátrányokat enyhítheti.  
2.7. Településfejlesztési elvek
A fejlesztési területek egymástól szét nem választott, integrált megközelítése a fejlesztési források megszerzése és felhasználása során egyaránt nagyobb hatékonyságot eredményez. A gazdasági, társadalmi és környezeti szempontú beavatkozások akkor sikeresek, ha mindhárom terület folyamatait kedvező irányba mozdítják. A várható hatások feltérképezése meg kell, hogy előzze a fejlesztés lépéseit. A komplex programokat több operatív programból, uniós és hazai források kombinációjával, magántőke bevonása mellett is lehet finanszírozni.
A településfejlesztés során kiemelten fontos a fenntarthatóság elvének követése, környezeti, gazdasági és társadalmi szempontból egyaránt. A környezeti fenntarthatóság egyik feltétele a takarékos energiafelhasználás, de egyre nagyobb szerepet játszik a megújuló energiák alkalmazása. A természeti környezetben a klimatikus kockázatok csökkentése a cél. A gazdaság minden ágában előtérbe kerülnek a körforgásos megoldások, a minél kevesebb hulladékkal járó gyártási, kezelési folyamatok, tevékenységek. A társadalmi folyamatokban az egészséges állapotú és szemléletű közösség garantálja az alkalmazkodás és megújulás képességét

A döntéseket a lakosság és a helyi civil szervezetek részvételével kell meghozni. A közösen eltervezett tevékenységek a célok teljesebb megvalósulásához vezetnek. A helyi kommunikáció a tájékoztatás, tervezés, előkészítés, megvalósítás és értékelés folyamataiban nélkülözhetetlen.
Tér- és területhasználati elvek: 

A településterv készítése során a jogbiztonságot és jogfolytonosságot elsődleges szempontként kell figyelembe venni. Az előző rendezési terv lehető legtöbb elemét az új településtervbe integrálni kell. Az új terv csak ott és olyan mértékben változzon, ahol és amilyen mértékben az valóban szükséges, azaz magasabb szintű jogszabályi környezethez illeszkedés azt megköveteli, a változás közérdeket nem sért, vagy közérdeket szolgál. 

A kompakt településmodellt javasolt megvalósítani, amelyre a település térbeli terjeszkedési korlátai is rákényszerítik Dunavecsét. Ez gazdaságosabb településüzemeltetést és területhasználatot eredményez.
A már kijelölt beépítésre szánt területek beépítését kell szorgalmazni, a beépült területeken a beépítés intenzitásának növelésével (beépítettség, szintszám, stb) kell elősegíteni a minőségi átépítést, gazdasági területek esetében meglévő telephelyeken belüli fejlesztést, bővítést.

A szerkezeti jelentőségű, zöldfelületi rendszer ökológiai szerepének erősítése, a település körüli „zöldgyűrű” kialakítása, az erdőterületek és a zöldfelületek fenntartásának javítása, területük növelése, a biológiai diverzitás és a táji értékek védelme, az éghajlatváltozás hatásainak tompítása elsődleges feladat. Ennek érdekében a meglévő települési közterületek minőségi felújítása kell, hogy megtörténjen.
A telekosztások során, az új utcanyitások esetén a többszintű zöldfelületi állomány kialakítása, biztosítása és védelme, valamint a csapadékvíz helyi szikkasztása elsődleges fontosságú.
Kiemelt szempontok:

· Magyarország és egyes kiemelt térségeinek területrendezési tervéről szóló 2018. évi CXXXIX. törvény (Trtv, OTrT) előírásaiból következő területhasználatok biztosítása

· Bács-Kiskun Vármegyei Önkormányzat Közgyűlésének 2/2024.(II.26.) számú önkormányzati rendeletével jóváhagyott Bács-Kiskun Vármegye Területrendezési Terve (BKVMTrT).szabályainak érvényesülését biztosítani kell.
· Az 1997. évi LXXVIII. törvény (Étv) hatályos előírásainak érvényesítése, összhangban a magyar építészetről szóló 2023. évi C. törvény fokozatosan hatályba lépő előírásaival, különösen e terv jóváhagyását megelőzően vagy azzal közel egyidőben hatályba lépő előírásaival.
· A 253/1997.(XII.20.) kormányrendelet hatályos előírásai szerinti övezetek, építési övezetek lehatárolása, a rendelettel összhangban levő helyi építési szabályok megalkotása, figyelemmel a készülő új általános településrendezési és építészeti követelményekről szóló kormányrendelet előírásaira.
Az egyes területfelhasználási egységekre vonatkozó elvek, tervezett változások:
Lakóterületek:

A jelenlegi tervben kijelölt lakóterületek elégséges lakásépítést biztosítanak a következő 10 évben akkor is, ha a vágyott népesség-növekedés bekövetkezik és Dunavecse eléri az 5000 fős lakosságszámot. Új lakóterületek kijelölésére sem lehetőség, sem szükség nincs. A még beépítetlen telkek kialakítását kell megcélozni. A főbb úthálózatot ki kell alakítani akár a lakosság részvételével, akár útlejegyzéssel. A feltáró utak kialakítása lehetővé teszi a telekalakítást akár a magánszemélyek által, akár az önkormányzat által, de mindenképpen önkormányzati irányítással és kontrollal. A javasolt telekterület 600-900 m2, oldalhatáron álló vagy szabadon álló beépítési móddal, földszintes beépítési magassággal. Ennek érdekében a még beépítetlen, a jelenlegi tervben falusias lakóterületbe sorolt lakóterületek kertvárosias lakóterületbe átsorolása indokolt, figyelemmel arra, hogy az új jogszabályi előírások szerint falusias lakóterületen a kialakítható legkisebb telekterület 900 m2. A megfelelő telekválaszték biztosítása érdekében javasolt a szabadon álló beépítési módú szélesebb telkek kialakítása is.
A magántulajdonban lévő még beépítetlen telkek építési telkekké alakítása önkormányzati irányítással, településrendezési szerződéssel valósítható meg. 
Egyéb lakóterületi fejlesztés nem indokolt a területfejlesztési terv időtávlatában (10 év).

Vegyes területek:

A terv a hatályos tervhez képest nem jelöl ki új vegyes területeket, mert a lakóterületeken lehetőség van alapfokú intézmények elhelyezésére. A meglévő településközpont vegyes területek közül azok, amelyek kizárólag intézményt tartalmaznak, átkerülnek Vi intézményi területbe. A fejlesztéseknek elsődlegesen a kulturális, a turisztikai, a kiskereskedelmi és vendéglátói, valamint a rekreációs szerepkör erősödését, kiteljesedését kell szolgálniuk a fejlesztési igényeknek megfelelően, elsődlegesen a már kijelölt területek intenzitásának növelésével. A vásártér területének (hrsz: 549) Kv (különleges beépítésre szánt vásártér) övezetből Vt (településközpont vegyes területbe sorolása javasolt a jobb hasznosítás érdekében.
Gazdasági területek:

Nagy kiterjedésű beépítetlen gazdasági területek (kereskedelmi szolgáltató gazdasági területek) vannak az M8 jelű gyorsforgalmi út mentén, melyek a logisztikai szerepkör erősítése érdekében lettek kijelölve, de eddig a beépülésük csekély. Az M200 (M8) út folytatásával ezeknek a területeknek a jelentősége felértékelődik, visszasorolásuk mezőgazdasági területbe csak ott és olyan mértékben indokolt, ahol hosszú távon mezőgazdasági tevékenység folyik (kertészeti fóliás és üvegházas kultúrák), illetve más beépítésre szánt területek kijelölésével csereterület biztosítása szükséges. A terület egészének általános gazdasági területi átsorolása indokolt, amely a logisztikai, raktározási, szolgáltatási tevékenységeken túl környezetkímélő gyártási tevékenységeknek is teret adhat. A településfejlesztési terv a víztorony térségében irányoz elő új gazdasági terület kijelölést, elsősorban kisvállalkozások számára. Ez is általános gazdasági területbe sorolandó a komplexebb területhasználat érdekében. A stratégiai céloknak megfelelően a már kijelölt Gksz (kereskedelmi szolgálttó) és Gip (ipari) területek nagy részének átsorolása javasolt Gá általános gazdasági területbe azért, hogy a környezetkímélő ipar tudjon fejlődni. A lakóterületekkel közvetlenül határos Gksz területek átsorolása általános gazdasági területbe nem javasolt, illetve ahol már működő üzemek vannak Gksz területen, illetve ott, ahol a Gá övezetbe átsorolás a tényleges tevékenység alapján indokolt, a lakóterületektől ültetési kötelezettségű növényvédő sáv előírása szükséges. A működő üzemek és a tervezett építőanyaggyár területe meglévő és tervezett tevékenységük alapján Gipe (egyéb ipari terület) övezetbe kerülnek besorolásra, mert így biztosíthatók korábbi építési jogaik (50 %-os beépíthetőség). Az elektronikai gyár jelenlegi fejlesztéseit folytatva új bővítési igényt jelzett, melynek érdekében a közvetlen mellette lévő mintegy 15 ha-os terület mezőgazdasági területből Gipe egyéb ipari területbe átsorolása indokolt. Az új gazdasági területek kijelölése kapcsán csereterületként az M200 tervezett szakasza és a megépült, azzal parhuzamos út közötti terület keleti része kerül mezőgazdasági területbe visszasorolásra a beépítetlenség okán és a tényleges területhasználat alapján. A volt majorok és állattartó telepek Gip  (zavaró hatású ipari) területből K-Mü mezőgazdasági üzemi területbe kerülnek átsorolásra a Papp-tanya kivételével, amelynek Gipe övezetbe történő átsorolása indokolt a tevékenység alapján és telekhatár-rendezés érdekében.
Különleges beépítésre szánt területek:
Új különleges beépítésre szánt terület kijelölése nem indokolt. A meglévő K-Sp sportterület marad beépítésre szánt különleges terület, a Temető (Kt ) és kegyeleti park ) Kk ) területe különleges beépítésre szánt területből különleges beépítésre nem szánt területbe kerül átsorolásra változatlan 10 % beépíthetőséggel. A volt majorok és állattartó telepek fentiek szerint K-Mü különleges beépítésre szánt mezőgazdasági üzemi területbe, a vásártér Vt településközpont vegyes övezetbe kerül átsorolásra. A Kh rekultivált hulladéklerakó telke különleges beépítésre szánt K-Kf megújuló energiahasznosító területbe kerül átsorolásra napelempark elhelyezhetősége érdekében. Gksz kereskedelmi szolgáltató terület átsorolásával jön létre a K-Kt különleges beépítésre szánt (hrsz: 0279/80, kivett) kertészet építési övezet és a meglévő benzinkút (hrsz 462/2) K-Üz különleges beépítésre szánt üzemanyagtöltő építési övezete. 
Közlekedési, hírközlési és közműterületek: 

A meglévő közlekedési területek az OTÉK (illetve az új TÉKA-tervezet) fogalomkörben kerülnek átsorolásra (átnevezésre). A közúti közlekedési területek maradnak KÖu övezetben. Új Köu területek jönnek létre a lakóterületek szabályozásával, kiszolgáló utak létesítésével. 
A vasúti területek (jelenleg Kök) KÖe (egyéb közlekedési ) övezetbe kerülnek átsorolásra. A kikötő (jelenleg Köv) marad elsődlegesen vízi közlekedési terület, de kettős rendeltetésű, egyben vízgazdálkodási terület is. (V-KÖe-k) Ez a terület legfeljebb 10 %-os mértékig építhető be. 
Közműelhelyezési (Közm) területbe kerülnek átsorolásra vízműtelepek (víztorony) és a gázfogadó telke.
Zöldterületek:

Dunavecse hatályos településrendezési tervben „Z” jelű zöldterület szerepel. A hatályos tervben Z „védőzöld” övezeteket a terv átsorolja a hatályos magasabb szintű jogszabálynak megfelelő övezetekbe. Az önkormányzati tulajdonú közterületeket Zkk közkert, Zkp közpark övezetbe, Er rekreációs erdő övezetbe sorolja a terv. A magántulajdonban lévő „Z” területeket általában Ev véderdő övezetbe lenne javasolt átsorolni, mert a zöldterület fogalmánál fogva közterület, de a beépítésre szánt területek 5 %-át megközelítő zöldfelületi arány biztosítása okán ezt nem tehetjük. A Zkp és Zkt zöldterületeket előbb-utóbb önkormányzati tulajdonba kell venni és a közparkot, közkertet ennek megfelelő növényzettel be kell telepíteni. A zöldfelületek összefüggő rendszerét biztosítani kell a közutak fásításával, a kialakuló új kiszolgáló utak létesítésekor meg kell követelni a fák telepítését. A mezőgazdasági területeken lévő erdősávokat rendszerbe kell foglalni, összefüggő „zöldfolyosók” kialakítását kell szorgalmazni. A gazdasági területeken élni kell az ültetési kötelezettség jogintézményével, különösen az eltérő területhasználatok találkozásánál (gazdasági-lakóterület, lakóterület-különleges terület, stb. határán). Az ültetési kötelezettségű területeket háromszintes (egyszerre gyep-, cserje- és lombkoronaszinttel fedő) növényzettel kell beültetni.
Erdőterületek: 

A hatályos terv a meglévő vagy tervezett erdőterületeket „Eg” (gazdasgi) vagy „Ev” (véderdő) övezetbe sorolja. Dunavecse csekély kiterjedésű erdőterületekkel bír, a magasabb szintű területrendezési tervekből következően kötelezően ki kell jelölni további erdő övezeteket.
A hatályos „Eg” övezetbe sorolt erdők rendeltetésük szerint Er rekreációs erdő és Ee egyéb erdő övezetbe kerülnek átsorolásra, az Ev véderdők övezeti besorolása nem változik. 
A magasabb szintű területi tervekből következő kötelezettség alapján erdő övezetbe sorolt területek Ee egyéb erdő övezetbe sorolja a terv. A vármegye területrendezési tervében az erdők övezetének nagysága 138,98 ha, a Bács-Kiskun Vármegyei Kormányhivatal Földhivatali Osztályának nyilvántartása szerint az erdő művelési ágú területek nagysága 122 ha, a hatályos tervben lévő Eg vagy Ev besorolású területek nagysága 68,47 ha. Ebből következően nagy kiterjedésű, mintegy 70,5 ha erdőterület kijelölése szükséges.
Mezőgazdasági területek:
A mezőgazdasági területek rendezési és szabályozási feladatainál az alábbi javaslatok fogalmazhatók meg:

· elsődleges fontosságú a termőföld (és a természetközeli területek) védelme, mezőgazdasági területek megőrzése, felaprózódásuk és átminősítésük megakadályozása,

· talaj- és klímavédelmi szempontból, illetve a tájkarakter megőrzés érdekében is vissza kell állítani a fokozatosan eltűnő mezővédő erdősávokat-sövényeket és törekedni kell a környezettudatos, ökológiailag fenntartható termesztéstechnológia, (például a biotermesztés) elterjesztésére,

· a gyepgazdálkodás alapú, extenzív állattartást szabályozási eszközökkel és támogatási ösztönzőkkel is elő kell segíteni,

· a mezőgazdasági üzemközpontok, majorok, állattartó telepek és farmok, mint gazdasági területek hatékony működését lehetővé kell tenni, ugyanakkor ez nem  jelentheti üzemméretük ezen a területen történő, a környezetet már zavaró, vagy károsító növekedését,

· felül kell vizsgálni a birtokközpontok, majorok napjainkban történő gazdálkodási, területhasználati gyakorlatát, valamint azt, hogy ez jelent-e bármilyen szabályozási (pl. területi, útkapcsolati) igényt,

· a mezőgazdasági műveléshez kapcsolódó ott lakást, lakásépítést a magasabb szintű jogszabályi keretek között a legnagyobb beépítési intenzitással javasolt lehetővé tenni (fóliás termesztés, állattartás esetén pl. az állandó jelenlét szükséges)
· a tanyák fennmaradási és építési feltételei feleljenek meg az alapvető építészeti, táji és földhasználati, környezetvédelmi és közművesítési előírásoknak, valamint a helyben kialakult és folytatható hagyományoknak,

· új tanyaépületek elsősorban a már elpusztult, vagy meglévő tanyaépületek helyén épüljenek, de a magasabb szintű jogszabályi keretek között új tanyák létesítését is engedni kell,

· a természetvédelmi oltalom alatt álló területeken kapjon elsőbbséget a természeti környezet és a tájkarakter védelme, megőrzése,
A hatályos OTÉK szerint a mezőgazdasági terület „a földhasználat módja és természetbeni állapota figyelembevételével lehet kertes, általános vagy tájgazdálkodási mezőgazdasági terület, amely a helyébe lépő új kormányrendelet tervezete szerint sem változik.
A kertes mezőgazdasági területeket a tervben továbbra is kertes mezőgazdasági övezetben javasolt tartani. Itt új lakóépület a hatályos jogszabályok alapján nem építhető, de a gazdasági épületek beépített alapterülete elérheti a telekterület 10 %-át. Az új jogszabályok szerint, ha a HÉSZ kifejezetten megengedi, egy lakó rendeltetésű épület létesíthető, ha a telek nagysága az egy hektárt meghaladja, a lakó rendeltetésű épület bruttó alapterülete a 150 m2-t nem haladja meg és egy rendeltetési egységet tartalmaz, és a közműellátás ( ideértve a közműpótló berendezést is ( biztosított és az épület szilárd burkolatú úttal közvetlenül megközelíthető. Ez a szabály azonban csak az új TÉKA hatálybalépését követően indított tervben alkalmazható. Mk kertes mezőgazdasági területi besorolásúak maradnak az eddig is kertes mezőgazdasági övezetbe sorolt területek. (északi igazgatási határ és 51-es út környezetében lévő Mk területek, Fűzvölgyi csatornát kísérő Mk területek)

Má általános mezőgazdasági övezetbe kerülnek az eddig Má-1 övezetként szabályozott mezőgazdasági övezetek.
A kialakult tanyás területek Má vagy Mt övezetbe kerülnek, melyeket a magasabb szintű jogszabályok speciálisan szabályoznak. Má övezetbe kerülnek azok a tanyák is, amelyek megfelelnek a tanya fogalmának és van rajtuk épület.

Tervezett tanyás övezet kialakítását nem tartalmazza a terv, ellenben a fennmaradó Má általános mezőgazdasági övezetekben a megengedhető legnagyobb 6% beépíthetőség biztosítása javasolt. Új tanyák létesítése magasabb szintű külön létesítési szabályok alapján lehetséges. Általános mezőgazdasági területeken is szigorúbb magasabb szintű jogszabályok várhatók, melyek felülírják a HÉSZ ezzel ellentétes előírásait, ezért érdemes ezeket figyelembe venni és ezzel ellentétes szabályt nem alkotni, mert azt az építésügyi hatóságnak figyelmen kívül kell hagynia. (Új lakó rendeltetésű épület csak 2 ha feletti méretű telken létesíthető és beépített alapterülete a 150 m2-t nem haladhatja meg. Továbbá a teleknek közművesítettnek (beleértve a közműpótló berendezést is) kell lennie, valamint megközelítéséhez szilárd burkolatú út szükséges.)
A tájgazdálkodási mezőgazdasági terület (Mt) alapvetően természetközeli használatot folytató telkekből áll, amely jellemzően nádas, gyep (rét, legelő), I. és II. osztályú borszőlő termőhelyi kataszterhez vagy ökológiai hálózat magterületéhez tartozó kert, szőlő, gyümölcsös művelési ágban nyilvántartott területekből, a védett és Natura 2000 területbe sorolt szántóterületekből, a vízgazdálkodási célú mezőgazdasági területekből, valamint a vízbázis külső védőterületébe sorolt területekből áll. Az övezetben a helyi építési szabályzat kizárhatja az épület elhelyezését, de lakó rendeltetés semmiképpen nem helyezhető el. 
Tájgazdálkodási mezőgazdasági területbe soroljuk az országos ökológiai hálózat magterületével érintett mezőgazdasági használatú területeket, valamint a nagyvízi meder területén lévő mezőgazdasági művelésű területeket, továbbá az ivóvíz-bázis védőterületével érintett területeket. 
Vízgazdálkodási területek:

Az eddig vízgazdálkodási területbe sorolt területek zöme marad vízgazdálkodási területben (Duna folyam, állami és önkormányzati kezelésű csatornák)

Vízgazdálkodási területből közmű területbe kerülnek a vízi közművek azon területei, melyen vízkezelő berendezések, szennyvízkezelő berendezések műtárgyai vannak és ezeknek korábban telket alakítottak. Kettős rendeltetésű (V-KÖe-k) vízgazdálkodási-kikötő, (V-Ev, V-Ee) nagyvízi meder területén lévő vagy tervezett erdők, (V-Mt) nagyvízi meder területén lévő mezőgazdasági területek, (V-Kb-St) Dunaparti strand.
Különleges beépítésre nem szánt területek: 

Különleges beépítésre nem szánt övezetbe kerül át a temető, a kegyeleti park, mivel itt a megengedhető 10 % beépíthetőség hosszú távon megfelel.
3. STRATÉGIA 
3.1. Stratégiai célok
Átfogó célok:

A.) Munkahelyek teremtésének elősegítése helyi adókedvezményekkel

B.) A szelíd (természetjáró, kerékpáros, vízi stb.) turizmus helyi feltételeinek javítása, a hiányzó feltételek megteremtése, annak érdekében, hogy Dunavecse turisztikai szerepe nőjön,

C.) Az agrárium fejlesztése a környezet- és természetvédelem biztosításával,

D.) Infrastruktúra és közműfejlesztés 

E.) Helyi közúthálózat és kerékpárút hálózat fejlesztése, hiányzó szakaszok kiépítése

F.) Csak olyan környezetkímélő iparfejlesztés lehetőségeinek megteremtése, mely fenti prioritásokkal összhangban van, vagy azokat erősíti.”
Tematikus célok:

- Körforgásos gazdaság élénkítése, nyersanyag, erőforrás- és energia-hatékony település   üzemeltetés megvalósítása.

- A településképet és az épített környezetet megújító, turisztikailag vonzó város kialakítása.

- Az intézmény- és ellátó hálózat, valamint humán erőforrás szükséglet alapú  fejlesztése.

- Lakhatási igények biztosítása, minőségi lakókörnyezet kialakítása, a társadalmi  integráció, a közösségfejlesztés és népességmegtartás erősítése.

- A köz- és üzleti szolgáltatások fejlesztése, valamint az ezt kiszolgáló  infrastruktúra színvonalának javítása, a térségi szerepkör erősítése.

- Kulturális, sport és rekreációs területek fejlesztése, a programkínálat bővítése.

- Klímabarát gazdasági szerkezet támogatása
- Zöld és kék infrastruktúra komplex fejlesztése, a fenntartható zöldfelület- és     vízgazdálkodás feltételeinek javítása.

- A helyi gazdaság innovációs képességének növelése, minőségi munkahelyteremtés   támogatása, a versenyképes termelés feltételeinek biztosítása

Horizontális célok:

Egy fenntartható, széles társadalmi elfogadottsággal rendelkező településfejlesztési folyamat, illetve a jövőkép és az átfogó célok megvalósulása a „horizontális” célok figyelembevétele nélkül nem történhet, melyek a következők: 

- Az esélyegyenlőség, a társadalmi integráció elősegítése, a közszolgáltatásokhoz történő egyenlő hozzáférés biztosítása.

- Egészséges, élhető, klímabarát és fenntartható városi környezet kialakítása.

- Értékalapú és értékőrző fejlődés feltételeinek megteremtése (oktatással, szemléletformálással).

- A foglalkoztatás és munkahelyteremtés lehetőségeinek biztosítása, bővítése.

- Együttműködő tervezés, nyilvánosság, partnerség és monitoring biztosítása.

A településfejlesztésben az egyik legfontosabb horizontálisan érvényesítendő szempont az esélyegyenlőség és az egyenlő hozzáférés biztosításának elve. Az esélyegyenlőség biztosítása érdekében különös figyelmet kell fordítani minden infrastrukturális és település-rehabilitációs támogatás esetén, az alacsony státuszú, vagy fogyatékkal élő emberek helyzetére, társadalmi integrációjuk erősítésére. 
Kiemelten fontos a település minden lakója számára az alapvető közszolgáltatásokhoz való egyenlő hozzáférés biztosítása, valamint a hátrányos megkülönböztetés minden formájának megakadályozása.
Az egészséges, élhető, klímabarát és fenntartható környezet igényeinek való megfelelés. A     karbon-semlegesség (2050-re történő) megvalósítása, illetve az egészséges lakókörnyezet biztosítása kiemelt jelentőségű. 
Fontos az egészséges, rendezett, a közösség által is óvott városi környezet kialakítása, valamint ennek részeként a zöldfelületi rendszer állapota, annak folyamatos javítása. Az egészségesebb lakókörnyezet kialakítása, az okszerű víz- és hulladékgazdálkodás, a termőföldek és a természeti táj védelme, továbbá a környezet- és klímatudatos gondolkodás együttesen biztosíthatják a klímaváltozás miatt egyre veszélyeztetettebb lakosság egészségi állapotának javulását.

Értékalapú és értékőrző fejlődés feltételeinek megteremtése, vonatkozik minden meghatározó elem (műszaki, gazdasági, környezeti, társadalmi-kulturális) fejlesztésére, melynek elő kell segítenie a közösségi értékek megőrzését és megújítását, azok széleskörű elfogadtatását. Ebben szerepet játszik a minőségi oktatás, a tájékoztatás és a szemléletformálás. A döntések során figyelembe kell venni a település hosszú távú érdekeit és meglévő adottságait. Törekedni kell a partnerségre épülő fejlesztésekre, az intézményi és lakossági képességek javítására és a hatékony közszolgáltatások megteremtésére.

A fejlesztések során a foglalkoztatás lehetőségeinek biztosítása, bővítése és az ahhoz szükséges megfelelő képzettség és képességek megteremtése az egyik legfontosabb cél. A lakosság szociális biztonságérzetét és életkörülményeit alapvetően meghatározza a stabil és kiszámítható munkahelyek jelenléte. Éppen ezért a másik legfontosabb  horizontális fejlesztési cél a munkahelyteremtés és a munkahelyek megőrzése. 

A településfejlesztési beavatkozások a széleskörű partnerségi bevonáson kell, hogy alapuljanak (gazdasági szereplők, szakmai és civil szervezetek, hatóságok, lakosság), az együttműködő tervezés elősegítheti a célok megvalósítását, ezért ösztönözni kell a partnerségi részvételi formákat és a közös tervezést. A nyilvánosság biztosítása alapvető feltétel a beavatkozások elfogadottságában és sikerességében. A monitoring rendszer segíti az eredmények nyomon követését, a stratégiában kitűzött célok megvalósulásának vizsgálatát, szükség esetén a megfelelő korrekciók elvégzését.
3.2. Térségi együttműködés
Bács-Kiskun Vármegye Területrendezési Tervéről szóló 2/2024. (II. 26. számú, Bács-Kiskun Vármegye Önkormányzata Közgyűlésének rendelete 9.§ (1) bekezdése értelmében:
„9. § (1) A 3. melléklet 13. pontjában feltüntetett Városkörnyéki településegyüttesek övezetéhez tartozó települések településfejlesztési koncepciója, integrált településfejlesztési stratégiája, településfejlesztési terv készítése során – a hatályos jogszabályban előírt fejezeteken túl – olyan fejezetet is készíteni kell, amely a terv típusának megfelelően, az érintett településekkel való egyeztetések alapján azt tartalmazza, hogy a város és a vonzáskörzetéhez tartozó települések milyen módon tervezik fejleszteni a vonzáskörzet számára nyújtott szolgáltatásokat, legalább a középfokú oktatási és egészségügyi létesítmények, a munkahelyek, és a rekreációs és szabadidőeltöltési lehetőségek, továbbá a várostérség belső közlekedési infrastruktúrája tekintetében.”
Dunavecse a vármegye területrendezési terve szerint Solti Településegyütteshez tartozik. A településegyüttes Solt központú és Dunavecsén kívül Apostag, Újsolt, Dunaegyháza, Dunatetétlen, Harta települések tartoznak hozzá. Dunavecse kissé „kilóg” ebből a településegyüttesből, a Kunszentmiklósi járás települése. Volt járásközponti szerepének hagyományaira építve mikrotérségi vezető szerepre törekszik 
Dunavecse fontosnak tartja az eddig működő településegyüttesi együttműködések erősítését, továbbá a következő területeken kívánja az együttműködést fejleszteni, kiterjeszteni:
Középfokú oktatás területén:

A középfokú intézményhálózat fejlesztése szükséges elsősorban a gép- és villamosipari szakképzés területén (duális képzés), kiemelten az agrárium, a turisztika, a vízgazdálkodás és a környezetvédelem területén. 
Egészségügy területén:
A szakorvosi ellátás fokozatos fejlesztését és kiterjesztését tervezi minden szakorvosi ellátás tekintetében.
A gazdaság területén:

- A munkahelyteremtés érdekében a gazdasági fejlesztéseket közös pályázatokkal össze kell hangolni, esetleg közös beruházásként kell megvalósítani, a munkaerőt elsősorban helyből kell biztosítani, amely a lakosság helyben maradását is elősegíti.
Rekreációs és szabadidő eltöltési lehetőségek, turisztika területén:

Az együttműködés lehetősége e tekintetben a legtágabb. A Dunaparti strand minőségi fejlesztése lehetővé teszi vízitúra-megállóhely létesítését, csónakkikötő létesítését. A kerékpáros turizmus fejlesztések- kapcsolódva a vizitúrákhoz lehetővé teszik a tájegység jobb megismerését, szálláshelyek biztosításával a helyi programokon való részvételt a turisták számára is.
A várostérség belső közlekedési infrastruktúrája tekintetében

A település közigazgatási területén a szükséges kiszolgáló utak és kerékpárutak fejlesztése a meglévő és létesülő munkahelyek és közintézmények megközelítése érdekében 
Partnerségi és adminisztratív együttműködés:

Fenti célokat úgy kell összehangolni, hogy az egyes projektekben az önkormányzatok egyenlő partnerként vegyenek részt és az egyes projektek megvalósításában gazdasági erejük, lakosságszámuk és a célok megvalósítása során elérhető nyereségük arányában vegyenek részt.
Létre kell hozni egy közös önkormányzati működtetésű kis létszámú település-együttesi szervezetet, amely a pályázatok figyelésén, megírásán és menedzselésén felül a településegyüttes gazdasági szereplőinek bevonásával közreműködik a fejlesztési projektek kialakításában és megvalósításában. Ez lehet alapítványi működtetésű vagy non-profit szervezet, de a helyi civilek összefogásával létrejövő önkéntes munkán alapuló szervezet is. 
Közös fejlesztési pontok meghatározása után és ezek megvalósítása érdekében a településeknek együtt kell pályázni, esetleg közös beruházást megvalósítani. 

3.3. Tervezett beavatkozások, akcióterületek
Akcióterületek: 
RÖVIDTÁVÚ (5 ÉV) FEJLESZTÉSI AKCIÓTERÜLETEK

Elektronikai gyár fejlesztése






Építőanyag-gyár megépítése

Érintett terület: Gazdasági társaság és természetes személyek tulajdona

Érintett terület: Gazdasági társaságok és természetes személyek tulajdona
Lakóterület fejlesztése, kertvárosias építési telkek kialakítása

Érintett terület: Önkormányzat és természetes személyek tulajdona
KÖZÉPTÁVÚ (5-10 ÉV) FEJLESZTÉSI AKCIÓTERÜLETEK

Lakóterület fejlesztése, kertvárosias építési telkek kialakítása




Lakóterület fejlesztése, kertvárosias építési telkek kialakítása
Érintett terület: Természetes személyek tulajdona






Érintett terület: Önkormányzat tulajdona
[image: image6.png]


 [image: image7.png]



Kisvállalkozói gazdasági terület fejlesztése, Napelemes kiserőmű létesítése
M200-as úthoz kapcsolódó gazdasági terület fejlesztése 
Érintett terület: Önkormányzat és természetes személyek tulajdona


Érintett terület: Természetes személyek tulajdona
HOSSZÚTÁVÚ (10-15 ÉV) FEJLESZTÉSI AKCIÓTERÜLETEK

Lakóterület fejlesztése, kertvárosias építési telkek kialakítása

M200-as úthoz kapcsolódó gazdasági terület fejlesztése

Érintett terület: Természetes személyek tulajdona



Érintett terület: Természetes személyek tulajdona
HOSSZÚTÁVÚ (TÁVLATI) FEJLESZTÉSI AKCIÓTERÜLETEK
Elektronikai gyárral szemközti, a Kelédháti út északi oldalán lévő terület fejlesztése
[image: image10.png]



Érintett terület: Természetes személyek tulajdona

Csak távlati tartalékterületként vehető figyelembe, jelenlegi mezőgazdasági övezeti besorolással. Borszőlő kataszter I-II. osztályú területével érintett, jelenleg nem sorolható át beépítésre szánt területbe. Érinti az ivóvíz-bázis védőterülete is.
3.4. Az épített és természeti örökség védelme követelményeinek meghatározása
Az ismert régészeti lelőhelyek országos védelem alatt állnak, védelmüket a magasabb szintű jogszabályok biztosítják. A régészeti lelőhelyek állagromlásának lassítása vagy megállítása csak az önkormányzat, a területileg illetékes múzeum, az örökségvédelmi hatóság és az érintett magánszemélyek és vállalkozások együttműködésével lehetséges. A régészeti lelőhellyel érintett területeken, illetve azok közelében régészeti lelőhelyek előkerülése várható, ezért itt fokozott gondossággal kell eljárni. Régészeti lelőhellyel érintett területen, amennyiben földmunkával járó fejlesztésre kerül sor, a régészeti lelőhellyel érintett részeken szükséges a megelőző feltárás elvégzése, az érintett terület többi részén a földmunkák idejére régészeti megfigyelés javasolt. A javasolt régészeti munkákról, a megelőző feltárásról, valamint a régészeti felügyeletről, mint hatóság a Bács-Kiskun Megyei Kormányhivatal Építésügyi és Örökségvédelmi Főosztály, Építésfelügyeleti és Örökségvédelmi Osztály (6000, Kecskemét, Széchenyi krt. 12) dönt és írja elő. A régészeti munkák elvégzésére a területileg illetékes Kecskeméti Katona József Múzeum (6000, Kecskemét, Bethlen krt. 1.) jogosult. 

Minden 500 millió forintnál nagyobb bekerülési költségű beruházás nagyberuházásnak számít. Ebben az esetben előzetes régészeti dokumentációt (ERD) kell készíttetni, amely alkalmas az elvégzendő régészeti feladatellátás módjának, valamint idő- és költségvonzatának meghatározására. Az előzetes régészeti dokumentációt a beruházóval kötött írásbeli szerződés alapján a jogszabályban kijelölt örökségvédelmi szerv jogosult elkészíteni. A követendő eljárást, mint szakhatóság a Bács-Kiskun Megyei Kormányhivatal Építésügyi és Örökségvédelmi Főosztály, Építésfelügyeleti és Örökségvédelmi Osztály (6000, Kecskemét, Széchenyi krt. 12) írja elő.
A belterületi gyűjtőutak mentén javasolt a távlati kerékpáros létesítmények (kerékpárút, kerékpársáv) elhelyezhetőségének biztosítása, valamint a távlati belterületi kerékpáros létesítmények összekötése a meglévő kerékpárforgalmi hálózattal. Javasoljuk a tervezett kerékpárutakra az előzetes régészeti dokumentáció elkészíttetését a kerékpárutak engedélyezését megelőzően. Ha a nyomvonal szélessége nem haladja meg a 3,5 m-t, lehetőség van egyszerűsített régészeti dokumentáció (ERD I.) elkészíttetésére, mely az adattári kutatás és a terepi régészeti felderítés eredményeit tartalmazza. 
Erdőtelepítések esetén a lelőhelyek védelmében, és azért, hogy az erdőtelepítés minél kisebb károsodást okozzon a lelőhelyek állapotában, az erdősítés megkezdése előtt, a pontos tervek ismeretében egyszerűsített előzetes régészeti dokumentáció (ERD I.) elkészíttetését tartjuk szükségesnek.
Mivel Dunavecse közigazgatási területén nem került sor szisztematikus régészeti terepbejárásra, csupán egy-egy projekthez kapcsolódva volt terepbejárás, melynek során több régészeti lelőhely is ismertté vált, sehol nem zárható ki a régészeti érintettség. Mindezek azt jelzik, hogy Dunavecse környékén a különböző régészeti korokban komolyabb megtelepedéssel számolhatunk, ezért sem zárható ki a földmunkák során régészeti leletek előkerülése. A váratlanul, régészeti feltáráson kívül előkerülő régészeti leletek esetében mentő feltárásokat kell végezni, A mentő feltárás elvégzésére jogosult intézmény a Kecskeméti Katona József Múzeum (6000 Kecskemét, Bethlen krt. 1.).

Az épített örökség helyi védelmét a településkép-védelmi rendelet biztosítja, mely lehatárolja a településképi szempontból meghatározó területeket, továbbá az egyedi helyi védelemben részesülő értékeket, épületeket. 
A településképi szempontból meghatározó beépített területek településszerkezetét változatlanul kell hagyni, az átépítések, bővítések során különös gondossággal kell eljárni, az épületek karakterét javasolt megtartani. A természetvédelmi érintettségű területeken tiltani vagy legalább korlátozni kell minden olyan beavatkozást, amely a természet állapotát megbontja. Épület építését tiltani javasolt.
A beépítésre szánt terület településszerkezete kompakt, ebbe változást eredményező beavatkozás nem indokolt. A falusias lakóterületeken javasolt a falusias karakterű épületek megtartása és ilyen jellegű átépítése, bővítése. A településközpont városias átépítése, revitalizációja javasolt, ennek érdekében a beépítések intenzitása növelhető. Az épületek átépítése során a mívesebb, polgáriasabb épülettömegek és homlokzatok kialakítása javasolt, de kerülendő az archaizáló stílus, ami sosem volt jellemző a városban.

Egyik legfőbb cél a település ökológiai viszonyainak legalább szinten tartása, lehetőség szerinti javítása, a kultúr táj természeti és épített környezeti értékeinek megőrzése, a vízgazdálkodás fejlesztése (pl. vízpótlás, csapadékvizek helyben tartása, az öntözővíz biztosítása, a  talajvízvédelem) a termőföld védelme, a családi gazdaságok erősítése, környezetbarát, kézimunka igényes termesztési módok elterjesztése, a városellátó termelés szerepének növelése. A mezőgazdasági termékek és az élelmiszerek árának világviszonylatban várható tartós emelkedése, valamint a körkörös gazdaságra (a település élelmiszeripari üzemeinek helyi alapanyagokkal történő ellátása, az erőforrás- és energia-hatékony gazdálkodás érdekében) történő átállás, Dunavecsén is felértékelheti a kevés számú jó minőségű mezőgazdasági földterületeket, ezért ezek védelme kiemelt jelentőségű. Erősíteni kell a helyi zöldség- és gyümölcstermesztés, valamint szántóföldi termelés szerepét. Elő kell segíteni az árutermelő gazdák mezőgazdasági beruházásait (terménytárolók és hűtőházak építése, élelmiszer- feldolgozó kapacitások kialakítása), fejlesztéseit. Támogatni kell a helyben előállított mezőgazdasági termékek helyben, illetve a közelben történő értékesítését, a helyi ellátási és értékesítési rendszerek kiépítését.

Mindemellett a külterület tájkaraktere minél inkább megtartandó. A mezőgazdasági földterületek termelésből történő kivonására csak kivételes esetekben kerüljön sor, azok biológiai és termőhelyi értékével arányos kompenzáció (pl. erdősítés, rekultiváció, talajerő pótlás) biztosításával.

Az ökológiai gazdálkodást elősegítendő új tanyák is létesíthetők a korlátozással egyébként nem érintett területeken. Az új tanyák létesítésének feltétele, hogy azokhoz megművelt termőföldek is tartozzanak. Ha ez nem lehetséges, a beépítetlen területeket többszintes, lehetőleg őshonos növényzettel kell borítani. A gazdálkodás lehetőségeinek biztosítása mellett kerülendő az új tanyákon a jelenleg divatos kontyfedeles lakóházak építése, amely a tájkaraktert alapvetően változtatja meg. Javasolt az új tanyákat véderdő sávokkal körülvenni, amely nemcsak klimatikus, de tájesztétikai szempontból is kedvező. 
4. Cselekvési program:
A cselekvési terv a fejlesztési tervlappal összhangban bemutatja az egyes akcióterületek beavatkozásainak tervezett célját, helyszínét, tartalmát. A megvalósítás legfontosabb feltételeit is tartalmazza: megadja az indikatív költségvetési értékeket, rámutat a finanszírozás lehetséges forrásaira és a beavatkozás teljesítésének időtávlatára.
	Akcióterület megnevezés
	Tervezett fejlesztés tárgya
	Helyszín

cím, hrsz
	Fejlesztés tartalma
	Indikatív költségvetés

Millió Ft
	Finanszírozás lehetséges forrása
	Megvalósítás időtávlata

	Elektronikai gyár fejlesztése
	 
	0263/78
	
	
	
	5 év

	
	
	
	
	
	
	5 év

	Építőanyag-gyár megépítése
	
	0242//14-32
	
	
	
	5 év

	Lakóterület fejlesztése, kertvárosias építési telkek kialakítása
	45 db új építési telek kialakítása, közművesítése
	Rákóczi-Bajcsy-Városkert-Fáy A. utcák által határolt tömb
	telekalakítás, közművek kiépítése (víz, villany, gáz, szennyvízcsatorna)
	225-250
	önkormányzati önerő, lakossági önerő, pályázat
	5 év

	
	
	
	
	
	
	5 év


	Akcióterület megnevezés
	Tervezett fejlesztés tárgya
	Helyszín

cím, hrsz
	Fejlesztés tartalma
	Indikatív költségvetés

Millió Ft
	Finanszírozás lehetséges forrása
	Megvalósítás időtávlata

	Lakóterület fejlesztése, kertvárosias építési telkek kialakítása
	50-55 db új építési telek kialakítása, közművesítése
	-Városkert utcától délre 2 lakótömb tömb ( 1843/1-3, 1845-1848, 1849/2-12, 1851,1852, 1855-1858, 1756,
1697-1714,1731,  1732, 1736, 1737, 1743, 1744 
	telekalakítás, közművek kiépítése (víz, villany, gáz, szennyvízcsatorna)
	300-350
	önkormányzati önerő, lakossági önerő, pályázat
	5-10 év

	Lakóterület fejlesztése, kertvárosias építési telkek kialakítása
	24 db új építési telek kialakítása, közművesítése
	-Temető melletti terület, 464/1-3, 534, 535 
	telekalakítás, közművek kiépítése (víz, villany, gáz, szennyvízcsatorna)
	145-160
	önkormányzati önerő, lakossági önerő, pályázat
	5-10 év

	kisvállalkozó terület kialakítása 
	 kisválalkozók részére terület kialakítása
	víztorony és rekultivált hulladéklerakó melletti terület (064/10/12/16-18,/20-22
	telekalakítás, közművek kiépítése (víz, villany, gáz, szennyvízcsatorna)
	250
	önkormányzati önerő, vállalkozói  önerő, pályázat
	5-10 év

	naperőmű létesítése
	rekultivált hulladéklerakó területén 5 MW alatti teljesítményű napelempark kialakítása
	064/11
	napelempark, középfeszültségű vezeték, transzformátor telepítése
	500 
	önkormányzati önerő, megújuló energia befektető
	5-10 év

	M200-as úthoz kapcsolódó gazdasági terület fejlesztése
	közepes és nagyvállalkozók részére építési telkek kialakítása
	M200-as út melletti terület, 0279/38-39, /41,/83//86//89/91/94//95//97-98/100//102/104/106,/108/110/112/14/116/120
	telekalakítás, közművek kiépítése (víz, villany, gáz, szennyvízcsatorna)
	1200
	vállalkozói tőke, pályázat
	5-10 év

	Akcióterület megnevezés
	Tervezett fejlesztés tárgya
	Helyszín

cím, hrsz
	Fejlesztés tartalma
	Indikatív költségvetés

Millió Ft
	Finanszírozás lehetséges forrása
	Megvalósítás időtávlata

	Lakóterület fejlesztés, kertvárosias építési telkek kialakítása
	50-60 db új építési telek kialakítása, közművesítése
	Vágóhíd-Epreskert utcák térsége
1655/1-2/5/8, 1656/1,1657,1659/1-2,1661/1,1662/1,1663/2,1664/1, 1665/1,1713-1729,1678-1685, 1669-1677,0269/10-11 
	telekalakítás, közművek kiépítése (víz, villany, gáz, szennyvízcsatorna)
	420-450
	lakossági önerő, vállalkozói tőke, pályázat
	10-15 év

	M200-as úthoz kapcsolódó gazdasági terület fejlesztése
	közepes és nagyvállalkozók részére építési telkek kialakítása
	M200-as út melletti terület, 19,78 ha
	telekalakítás, közművek kiépítése (víz, villany, gáz, szennyvízcsatorna)
	1800
	vállalkozói tőke, pályázat
	10-15 év


5. MONITORING 
A Településfejlesztési Terv jövőképének és célrendszerének meghatározása olyan települési szintű (társadalmi, területi, környezeti és gazdasági) elemzéseken, megállapításokon és következtetéseken alapul, amely – a jelenlegi információk birtokában – helyesnek és megalapozottnak tűnik, így okkal építhetők rájuk a stratégiai és tematikus célok, illetve az azok elérése érdekében megfogalmazott beavatkozások, intézkedések. A vizsgálatok alapjául szolgáló adatok és információk hiányosságai (pl. több mint 10 éves KSH adatok, helyi szakági koncepciók hiánya, stb), a külső (pl. változó világgazdasági folyamatok, uniós és hazai döntések, jogszabályi környezet változásai, uniós források hiánya) környezet folytonos változásai miatt a célok teljesülése, az elvárt eredmények és hatások létrejötte nem automatikus. 
Ezért a Településfejlesztési Tervben foglalt célok sikeres megvalósítása érdekében egy olyan adatgyűjtő, elemző és visszacsatolási rendszer (monitoring rendszer) javasolt, amely segíti a helyi döntéshozatalt, illetve képes a stratégia-alkotási folyamat bármely pontján  beavatkozni, korrekciókat végrehajtani. 

A releváns adatok gyűjtését, rendszerezését, elemzését, valamint a folyamatok értékelését, a célok megvalósíthatóságának ellenőrzését, szükség esetén a korrekciók meghatározását, a visszacsatolás módját lesz képes biztosítani a monitoring rendszer.

Ennek alapja a folyamatos adat- és információgyűjtés, elemzés és értékelés, amely lehetővé teszi annak ellenőrzését, hogy a célok tarthatóak-e, a tervezett beavatkozásokkal várható-e a prognosztizált hatások elérése. Abban az esetben, ha a tervezettől eltérően haladnak a folyamatok, és a célok nem, vagy csak részben teljesülnek, a monitoring rendszer képes feltárni az eltérés okait, s ezzel lehetőséget teremt a döntéshozók számára, hogy beavatkozzanak a folyamatokba. Az eltérés jellegétől és mértékétől függ a szükséges korrekciós intézkedés, amely érintheti a tevékenységek menetét, a stratégia végrehajtásának mikéntjét, a szervezeti kereteket, a feladatokhoz rendelt erőforrásokat. Amennyiben a szervezeti és működési szinten meghozott intézkedések nem elégségesek, a tervezett beavatkozások, vagy a célrendszer felülvizsgálatára és módosítására is sor kerülhet. A monitoring csak akkor tölti be szerepét, ha azt folyamatosan működtetik.

A településfejlesztés átfogó és horizontális céljának megvalósításához az eredményesség mérésére az alábbi szempontok, mutatók értékelése javasolt
Átfogó célok:

· Munkahelyek teremtésének elősegítése helyi adókedvezményekkel

Mutató: Éves statisztika arról, hogy hány munkahelyteremtő beruházás valósult meg adókedvezménnyel vagy anélkül

· A turizmus helyi feltételeinek javítása, a hiányzó feltételek megteremtése, annak érdekében, hogy Dunavecse kiemelt turisztikai célponttá váljon,
Mutató: Éves statisztika arról, hogy hány turisztikai létesítmény valósult meg a településen
· Az agrárium fejlesztése a biogazdálkodás irányában a környezet- és természetvédelem biztosításával,
Mutató: 10 éves statisztika arról, hogy hány biogazdálkodással foglalkozó agrárvállalkozás létesült, illetve szűnt meg (KSH adatok alapján)

· Infrastruktúra és közműfejlesztés (elsősorban szennyvízelvezetés és elhelyezés, szelektív szemétgyűjtés fejlesztése, újra hasznosítás részben helyben megvalósítása)
Mutató: Éves statisztika arról, hogy mennyi víz-, szennyvízvezeték létesült

· Helyi közúthálózat és kerékpárút hálózat fejlesztése, hiányzó szakaszok kiépítése
Mutató: Éves statisztika a megvalósult útépítési és kerékpárút építési beruházásokról

· Olyan környezetkímélő iparfejlesztés lehetőségeinek megteremtése, mely fenti prioritásokkal összhangban van, vagy azokat erősíti.
Mutató: 10 éves statisztika arról, hogy hány vállalkozás létesült vagy bővítette tevékenységét

További fontos mutatók:

· Népességszám (KSH népszámlálási adatok összevetésével)

· Lakosság egészségi állapotának mérhető adatai (KSH népszámlálási adatok összevetésével)

· Lakosság képzettségi adatai (KSH népszámlálási adatok összevetésével)

· Lakosság jövedelmi viszonyai (KSH népszámlálási adatok összevetésével)

· Ingázás (KSH népszámlálási adatok összevetésével)

· A helyi székhelyű vállalkozások által fizetett iparűzési adó alakulása (helyi statisztika)
Horizontális célok:

· Az esélyegyenlőség, a társadalmi integráció elősegítése, a közszolgáltatásokhoz történő egyenlő hozzáférés biztosítása.

Mutató: 10 éves statisztika arról, hogy hány intézmény, közhasználatú építmény akadálymentesítése történt meg (helyi statisztika)

· Egészséges, élhető, klímabarát és fenntartható városi környezet kialakítása
Mutatók: villamosenergia-felhasználás éves alakulása (önkormányzat helyi statisztikája és KSH adatok)

· Értékalapú és értékőrző fejlődés feltételeinek megteremtése (oktatással, szemléletformálással)
Mutatók: értékelés lakossági vélemények alapján
· A foglalkoztatás és munkahelyteremtés lehetőségeinek biztosítása, bővítése
Mutatók: új munkahelyek 10 éves alakulása (önkormányzat helyi statisztikája és KSH adatok)

A beavatkozási területek sikeressége konkrét eredménymutatókkal ellenőrizhető:

· Szolgáltatások bővülése: mennyiségi és minőségi fejlődés

· Turisztika, szabadidőeltöltés: rendezvények száma és látogatottsága, szállásférőhelyek, vendégéjszakák száma, attrakciók mennyisége és minősége

· Lakhatás, közlekedés: Lakásállomány alakulása, közlekedési lehetőségek változása

Fontos kijelölni a monitoring felelősét, kivitelezőjét, gyakoriságát, formai elvárásait, a visszacsatolás módját

Évente jelentésben kell áttekinteni a megvalósított lépéseket, a tervezett beavatkozások előrehaladását, azok mérhető hatásait, eredményességi mutatóit. Jelezni szükséges a település adottságaiban bekövetkező változásokat, az egyes tevékenységek kapcsán felmerült problémákat, az egyes célok, programok esetleges veszélyeztetettségét.

A jelentés alapján a polgármester szükség szerint egyeztetést kezdeményez az önkormányzat bizottságaival, a településen működő civil szervezetekkel, szakmai támogatókkal. Jelentősebb eldöntendő kérdésekben lakossági fórumot hív össze. Az összegyűjtött vélemények kiértékelése után a polgármester a Képviselő-testület elé terjeszti a monitoring folyamattal kapcsolatos javaslatokat. A Képviselő-testület meghozza a folyamatokkal, illetve a konkrét beavatkozásokkal kapcsolatos döntéseket.

Váratlan helyzetekben soron kívüli beavatkozás válhat szükségessé, amely rendkívüli Képviselő-testületi megtárgyalást követően történhet.[image: image11.png]

